SAKP eis Mashaba se kop oor ‘teistering van inwoners’ | Netwerk24
SAKP eis Mashaba se kop oor ‘teistering van inwoners’
Deur Selloane Khalane 10 Januarie 2018 17:55
Die SAKP in Gauteng eis dat Johannesburg se burgemeester, Herman Mashaba, dadelik uit sy pos verwyder word.
Die party is ontevrede omdat Mashaba volgens hulle arm mense wat in die middestad in geboue woon wat deur sindikate gekaap is, aan “onnodige teistering en inhegtenisnemings” blootstel.
Herman Mashaba, die burgemeester van Johannesburg.Foto: Jabu Kumalo
Jacob Mamabolo, die SAKP se provinsiale sekretaris in Gauteng, sê Mashaba ondersoek nie die eintlike booswigte wat die geboue in die middestad gekaap het nie.
Hy sê die metro moet help om die oortreders op te spoor wat sindikate vorm en geboue kaap. Die regmatige eienaars van geboue wat hul verantwoordelikhede ontduik, moet ook vasgevat word.
Die probleem sal nie opgelos word deur die bewoners te teiken wat huurgeld betaal aan die “gewetenlose kriminele” nie, sê die SAKP.
“Mashaba bewys voortdurend dat hy nie geskik is om die land se ekonomiese kern te lei nie en hy moet dadelik bedank. Ons doen ’n beroep op hom en die DA-EFF-administrasie om op te hou om mense wat reeds slagoffers is, verder te viktimiseer,” lui hul verklaring.
Die Johannesburg-metro se woordvoerder, Luyanda Mfeko, sê dié bewerings is onsin en dat dit bisar is dat die SAKP sy steun toesê aan optrede soos onwettige elektrisiteitsverbindings en om nie te betaal vir die gebruik van elektrisiteit nie.
“Die diefstal van munisipale dienste beroof nie net die inwoners wat betaal nie, dit verhinder die stad om goeie diens te lewer, veral aan die armes,” sê Mfeko.
Volgens hom is dit hartseer dat die SAKP kies om hom by die misdadigers te skaar en hy sê die stad sal nie toekyk hoe misdadigers eiendomme kaap en die armste mense aan onmenslike woonomstandighede blootstel nie.
“Ons sal nie toelaat dat dit gebeur nie.”
Meer oor: Herman Mashaba | Gauteng | Politiek | Teistering | Sakp
Jhb tot rampgebied verklaar ná storm
Bouraad kyk na huise se stormskade
Sleep ons maar hof toe, sê Mashaba oor JMPD-hoof
ANC verwerp Goudstad se nuwe JMPD-hoof